Ինգիբյորգ Բյառնասոն

Ինգիբյորգ Բյառնասոն (իսլ.՝ Ingibjörg H. Bjarnason, ), իսլանդացի քաղաքական գործիչ, սուֆրաժիստ, մանկավարժ, մարմնամարզուհի։ Առաջին կինը, որը դարձել է Ալտինգի՝ Իսլանդիայի խորհրդարանի անդամ։

Վաղ տարիներ և կրթություն 
Ինգիբյորգ Բյառնասոնը ծնվել է 1867 թվականի դեկտեմբերի 14-ին Տինգեյրի քաղաքում և եղել է վաճառական Հակոն Բյառնասոնի և Յոհաննա Քրիստինա Տորիսդոտիրի (Þorleifsdóttir) հինգ երեխաներից մեկը։ Հոր մահվանից հետո Ինգիբյորգը մեկնել է Ռեյկյավիկ, որտեղ ընդունվել է Կանանց քոլեջ (Kvennaskólinn)։ Քոլեջն ավարտելուց հետո՝ 1882 թվականին, տեղափոխվել է Դանիա, սկսել է զբաղվել մարմնամարզությամբ և դարձել իսլանդացի առաջին մարմնամարզուհին։ Հետագայում Ինգիբյորգը վերադարձել է Ռեյկյավիկ և 1893 թվականին սկսել է աշխատել որպես մարմնամարզության մարզիչ դպրոցներից մեկում։ 1902 թվականին Բյառնասոնը աշխատանքի է ընդունվել Կանանց քոլեջում որպես ուսուցիչ և չորս տարի անց դարձել է քոլեջի տնօրեն։ Այդ պաշտոնն Ինգիբյորգն զբաղեցրել է մինչև կյանքի վերջը։

Քաղաքական կարիերա 
Բյառնասոնն սկսել է ակտիվորեն մասնակցել կանանց ազատագրման համար մղվող պայքարին դեռ Իսլանդիայում 1894 թվականին։ Նա ընտրվել է կոմիտեի ղեկավար, որը  1930 թվականին սեփական միջոցներով կառուցել է Ազգային հիվանդանոցը (Landspítali) ի պատիվ սուֆրաժիստների հաղթանակի։ 1922 թվականին Բյառնասոնը ընտրվել է որպես Իսլանդիայի խորհրդարանի անդամ։ 1924 թվականին Ինգիբյորգը դարձել է Իսլանդիայի պահպանողական կուսակցության անդամ (Íhaldsflokkurinn) և մնացել է կուսակցության կազմում մինչև 1927 թվականը։

Կարիերան քաղաքականությունից հետո 
Քաղաքական կարիերայի ավարտից հետո Բյառնասոնը շարունակել է ակտիվորեն մասնակցել Կանանզ ազատագրման շարժմանը։  1930 թվականին Ինգիբյորգը դարձել է կանանց Kvenfélagasambands Íslands կազմակերպության նախագահ։ Բյառնասոնի գործունեությունը հաճախ քննադատվել է Պահպանողական կուսակցությանն աջակցելու, տնայնագործության դպրոցների ստեղծման պատճառով։ Որոշ ֆեմինիստներ նույնպես համաձայն չեն եղել Ինգեբյորգի հետ, որ կանայք հասել են լիակատար հավասարության՝ ստանալով ընտրելու իրավունք 1915 թվականին։

1928 թվականից մինչև 1932 թվականը Բյառնասոնն աշխատել է Ազգային բանկի կոմիտեում (Landsbanki), եղել է Իսլանդիայի կրթության հարցերով խորհրդի անդամ 1928 թվականից մինչև 1934 թվականը։

Անձնական կյանք 
Ինգիբյորգ Բյառնասոնը երբեք չի ամուսնացել և երեխաներ չի ունեցել։

Մահ և ժառանգության 
Ինգիբյորգ Բյառնասոնը մահացել է 1941 թվականի հոկտեմբերի 30-ին։

2011 թվականին Ռեյկյավիկի քաղաքային խորհրդում անցկացվել է քվեարկություն, որպեսզի կանգնեցվի Ինգիբյորգ Բյառնասոնի արձանը։ 2012 թվականի հուլիսին Անտինգում անցկացվել է Բյառնասոնի՝ խորհրդարանի անդամ դառնալու իննսունամյակին նվիրված հանդիսավոր միջոցառում։

Ծանոթագրություններ 

20-րդ դարի քաղաքական գործիչներ
Իսլանդացի քաղաքական գործիչներ